b'\n_START_ARTICLE_\nBiblioteca pentru to\xc8\x9bi\n_START_PARAGRAPH_\nBiblioteca pentru to\xc8\x9bi este o colec\xc8\x9bie care a fost ini\xc8\x9biat\xc4\x83 de scriitorul \xc8\x99i folcloristul Dumitru St\xc4\x83ncescu \xc8\x99i publicat\xc4\x83 din 1 martie 1895 de editorul Carol M\xc3\xbcller, care s-a inspirat de colec\xc8\x9bia german\xc4\x83 de buzunar Universal Reklam Bibliotheck din Leipzig.\n_START_SECTION_\nIstorie\n_START_PARAGRAPH_\nPrimul num\xc4\x83r din 1895 cuprindea "Pove\xc8\x99ti alese" de Hans Christian Andersen, traducere de Dumitru St\xc4\x83ncescu. Au fost publicate 178 de numere._NEWLINE_Dup\xc4\x83 1899, colec\xc8\x9bia a fost v\xc3\xa2ndut\xc4\x83 Casei de Editur\xc4\x83 a Libr\xc4\x83riei Alcalay, care a continuat numerotarea de la num\xc4\x83rul 179. Leon Alcalay a continuat seria lucr\xc4\x83rilor de tematic\xc4\x83 variat\xc4\x83, ajung\xc3\xa2nd \xc3\xaen 1920, anul mor\xc8\x9bii sale \xc8\x99i al trecerii colec\xc8\x9biei \xe2\x80\x9eBiblioteca pentru to\xc8\x9bi\xe2\x80\x9d sub egida editurii \xc8\x98araga, la 1104 titluri, c\xc3\xa2teva reeditate de mai multe ori. _NEWLINE_\xc3\x8en intervalul 1943 \xe2\x80\x93 1949, Biblioteca pentru to\xc8\x9bi a fost editat\xc4\x83 de Editura Socec. _NEWLINE_Din 1950 p\xc3\xa2n\xc4\x83 \xc3\xaen 1959, Biblioteca pentru to\xc8\x9bi a fost publicat\xc4\x83 de Editura "Cartea Rus\xc4\x83" \xc8\x99i "Editura pentru Literatur\xc4\x83 \xc8\x99i Art\xc4\x83" a Uniunii Scriitorilor, Editura ARLUS, Editura Tineretului a CC al UTC, f\xc4\x83r\xc4\x83 numere de colec\xc8\x9bie. _NEWLINE_\xc3\x8encep\xc3\xa2nd de la 1 aprilie 1959, Biblioteca pentru To\xc8\x9bi, apare \xc3\xaen cadrul Editurii de Stat pentru Literatur\xc4\x83 \xc8\x99i Art\xc4\x83 (ESPLA), devenit\xc4\x83 din ianuarie 1961 Editura pentru Literatur\xc4\x83._NEWLINE_\xc8\x99i, din 1970, de Editura Minerva, ca serie nou\xc4\x83, numerotat\xc4\x83 din nou de la 1._NEWLINE_\xc3\x8entre ianuarie 1960 - august 1967 au fost publicate 400 de numere \xc3\xaen colec\xc8\x9bia Biblioteca pentru to\xc8\x9bi, cu un tiraj total de 24,625 milioane de exemplare (acela\xc8\x99i num\xc4\x83r de exemplare au fost publicate \xc3\xaen perioada 1895-1949 \xc3\xaen aceea\xc8\x99i colec\xc8\x9bie, dar nenumerotat\xc4\x83). Primele 400 de numere au cca. 140.000 de pagini de carte cu opere din 31 de literaturi - rom\xc3\xa2n\xc4\x83, african\xc4\x83, sud-african\xc4\x83, american\xc4\x83, arab\xc4\x83, belgian\xc4\x83, bulgar\xc4\x83, ceh\xc4\x83, chinez\xc4\x83, danez\xc4\x83, elve\xc8\x9bian\xc4\x83, englez\xc4\x83, finlandez\xc4\x83, francez\xc4\x83, georgian\xc4\x83, german\xc4\x83, greac\xc4\x83 modern\xc4\x83 \xc8\x99i antic\xc4\x83, guatemalez\xc4\x83, idi\xc8\x99, indian\xc4\x83, islandez\xc4\x83, italian\xc4\x83, latin\xc4\x83, maghiar\xc4\x83, norvegian\xc4\x83, persan\xc4\x83, polonez\xc4\x83, rus\xc4\x83, s\xc3\xa2rb\xc4\x83 \xc8\x99i spaniol\xc4\x83._NEWLINE_\xc3\x8en 2001, colec\xc8\x9bia "Biblioteca pentru to\xc8\x9bi" a ie\xc8\x99it de sub egida Ministerului Culturii. Statul a \xc3\xaenregistrat la Oficiul de Stat pentru  Inven\xc8\x9bii \xc8\x99i  M\xc4\x83rci (OSIM) doar formula BPT, ini\xc8\x9bialele colec\xc8\x9biei, formula extins\xc4\x83, adic\xc4\x83 "Biblioteca pentru to\xc8\x9bi" r\xc4\x83m\xc3\xa2n\xc3\xa2nd astfel ne\xc3\xaenregistrat\xc4\x83. _NEWLINE_Marius Tuc\xc4\x83, redactor \xc8\x99ef la Jurnalul Na\xc8\x9bional, a folosit sigla BPT dup\xc4\x83 ce a solicitat la Oficiul de Stat pentru  Inven\xc8\x9bii \xc8\x99i  M\xc4\x83rci s\xc4\x83-i atribuie personal marca "Biblioteca pentru to\xc8\x9bi", dar \xc3\xaenainte ca institu\xc8\x9bia s\xc4\x83-i dea un r\xc4\x83spuns._NEWLINE_\xc3\x8en luna martie a anului 2009, ziarul Jurnalul Na\xc8\x9bional a lansat sub marca "Biblioteca pentru to\xc8\x9bi" o colec\xc8\x9bie de c\xc4\x83r\xc8\x9bi, cuprinz\xc3\xa2nd 100 de titluri, majoritatea acestora av\xc3\xa2nd autori rom\xc3\xa2ni. Fiecare volum este editat \xc3\xaen format 12x20 cm, iar pe coperte sunt reproduse crea\xc8\x9bii ale unor pictori rom\xc3\xa2ni._NEWLINE_Numerotarea seriei publicate de Intact Media Group, proprietarul ,,Jurnalului Na\xc8\x9bional\xe2\x80\x9c, \xc3\xaencepe cu volumul 1, de\xc8\x99i \xc3\xaen varianta Editurii Minerva, colec\xc8\x9bia a dep\xc4\x83\xc8\x99it num\xc4\x83rul 1.700. Pentru a evita conflictul cu colec\xc8\x9bia original\xc4\x83, emblema BPT de pe c\xc4\x83r\xc8\x9bile publicate de Jurnalul Na\xc8\x9bional a fost modificat\xc4\x83, astfel \xc3\xaenc\xc3\xa2t s-a p\xc4\x83strat doar sintagma BPT, iar ovalul cu fond negru, \xc3\xaen interiorul c\xc4\x83ruia scria \xe2\x80\x9efondat\xc4\x83 \xc3\xaen 1895\xe2\x80\x9d \xc8\x99i \xe2\x80\x9eserie nou\xc4\x83\xe2\x80\x9d, a fost \xc3\xaenlocuit cu imaginea unei c\xc4\x83r\xc8\x9bi deschise la 360 de grade.\n_START_SECTION_\nRepublica Moldova\n_START_PARAGRAPH_\n\xc8\x98i \xc3\xaen Republica Moldova apare o colec\xc8\x9bie Biblioteca pentru to\xc8\x9bi care se vinde \xc3\xaempreun\xc4\x83 cu ziarul Timpul.  Ziarul Timpul colaboreaz\xc4\x83 cu Editura Litera \xc8\x99i cu \xc3\x8entreprinderea Moldpresa, pentru a scoate c\xc4\x83r\xc8\x9bile \xc3\xaen fiecare vineri.'